Piltik na Malanit

Saro sa mga tokdang rawitdawit ni Lorenzo Rosales, (Siling Layas) na pinaluwas niya sa saiyang kolum na tituladong "Piltik na Malanit", sa Sanghiran Nin Bikol:

         
PARAHA' NA

 Kan naglihis na Domingo
 na fiesta nin Del Rosario
 nagtiripon sa convento
 kabalakidfan na tao

 Dai kona sabihon pa
 si saindang pag'orogma
 huling igwa nin anyaya
 si Hermano, si Hermana.

 May anyayang pamahawan
 sa gabos na idto duman
 basta daa an pagkakan
 dai magpanganang maray.

 Alagad loba ko sana
 dai ni kinoyog ninda
 ta an katanosan baga
 bako man na "abstenencia".

 Mala ngani' ta nagsabi 
 saro  kan mga lalake
 "ako ngaya napasini
 ta talagang gomogorolpe".

 Igwa pang nagsabi duman
 na sakuyang nadangog man
 ngaya paha' akong maray
 an halanohan ko alang.

 Ngaya haen daw si Ramon
 Olañong Hermano Mayor
 tibaad pa kon patodon
 an alambreng makonoton.

 Oho ngane' totoo man
 na idtong katiriponan
 si gabos na nag'aagrangay
 ta bio daang ayaay.

 An nagluwas na Hermano
 si Francisco Celebrado
 maray ini ta seguro
 na may dara nin don Pedro.
  </td>

 Linibot mi an convento
 paghanap mi Domecq Pedro
 an idtoon sanang gayo
 anas na tubig sa grifo.

 Kaya si idtong kadaklan
 na alang si halanohan
 sa lam esa nangatokaw
 si mga lawog mapon'ngaw.

 !Abaa kamo ngaya
 Ramon asin Marcelina!?
 dai nindo aram baga
 na uya kita sa Naga?

 Digdi ngaya aram nindo
 na kon dai nin Don Pedro
 an mga "perfectong" tap
 ma'aanggot na totoo. 

 An ginibo kan kadaklan
 huling paha' sindang maray
 si kakanon na pamahaw
 iyo an pinaghimorangsan.

 Si jamon si mantequilla
 sagkod si queso de bola
 si morkon asin iba pa
 si tinaliwas idto ninda.

 Nin huli sa kabasogan
 ninsi mga parakakan
 igwa na sainda duman
 nin nagtoros nin habayan.

 Bago ko ini taposon
 saindo ko ini sasabihon
 si nagluwas sa eleksyon
 na mga hermano mayor.

 Luminuwas na hermana
 si señora Rosalia
 na iyong gobernadora
 agom kan Gobernador ta.

Nota

 An titulong "Piltik na Malanit" iyo an pangaran kan kolum ni Siling Layas (Lorenzo Rosales) sa Sanghiran Nin Bikol. Bako ini an mismong titulo kan rawitdawit, ta mayo man siyang ikinaag. Seguro pwede tang pangaranan ini na "PARAHA' NA".

Ginunuoan

 Canaman Through The Centuries. Jose V. Barrameda, Jr. (typewritten and bound). 1982. p. 85.